Shih tzu

**Shih tzu** [] () on erittäin vanha, pienikokoinen ja pitkäturkkinen tiibetiläistä alkuperää oleva seurakoirarotu. Shih tzu merkitsee kiinaksi leijonaa. 

Vuosina 2020–2025 Suomessa syntyi joka vuosi vajaa sata shih tzua.

## Ulkonäkö

Shih tzu on pieni, vahva, ryhdikäs ja runsasturkkinen koira, jolla on hyvin lyhyt kuono. Se on matalaraajainen ja korkeuttaan pidempi. Karvapeite on pitkää ja tiheää. Tyypillinen ylälinja muodostuu pään ja hännän korkeuden tasapainosta, matalasta olemuksesta ja leveistä kasvoista.

## Luonne ja käyttäytyminen

Shih tzu on ystävällinen, itsenäinen, älykäs, aktiivinen ja valpas koirarotu. Shih tzu on mainio pieni seurakoira, jolla on sopeutuvainen luonne. Se on suosittu näyttelykoira, ja värivaihtoehtoja on useita.

## Alkuperä

Shih tzu on peräisin keisarillisen ajan Kiinasta. Rodun esi-isät olivat todennäköisesti Tiibetin buddhalaisluostareista Kiinan keisarille lahjoittettuja ”pyhiä leijonakoiria”. Niitä risteytettiin Kiinassa lhasa apson ja kiinanpalatsikoiran kanssa. Muutama yksilö vietiin Kiinan vallankumouksen jälkeen länteen, jossa rotua kehitettiin edelleen. 1930-luvun alkupuolella ensimmäiset shih tzut tuotiin Eurooppaa.

## Hoito
Shih tzua on hyvä pestä ja harjata säännöllisesti, sillä sen turkki on paksu ja pitkä. Mikäli koiraa pidetään ainoastaan kodin lemmikkinä, shih tzun turkin voi leikata lyhyeksi, jolloin se on erittäin helppohoitoinen. Silloin sitä on helpompaa harjata ja pestä. Mikäli koiraa on tarkoitus pitää rotumääritelmänsä mukaisessa näyttelykunnossa, sen hoitaminen vaatii säännöllisen pesun ja päivittäistä harjaamista.

## Terveys
Shih tzu elää usein sangen pitkäikäiseksi. Rodun keskimääräinen elinikä on noin 11 vuotta, kun tarkastellaan vuosina 2011–2025 kuolleita rodun edustajia. Tyypillisimmät kuolinsyyt ovat vanhuus, syöpäsairaudet ja sydänsairaudet. Shih tzun tyypillisimmät terveysongelmat ovat parodontiitti, patellaluksaatio, brakykefaalinen oireyhtymä, muutamat silmäsairaudet ja krooninen mitraaliläpän myksomatoosi.

Shih tzu on matalaraajainen koirarotu, mikä voi altistaa käyrille eturaajoille. Käyräjalkaisuus taas voi altistaa koiran iän myötä nivelongelmille, esimerkiksi nivelrikolle. Johtuen shih tzun pienestä koosta on rodulla alttius parodontiittiin eli hampaiden kiinnityskudoksen tulehdukselliseen sairauteen. Sairautta voi jonkun verran ennaltaehkäistä hampaiden harjaamisella.

Eriasteista patellaluksaatiota esiintyy noin 17 %:lla rodun edustajista, kun tarkastellaan vuosina 2015–2025 tutkittuja shih tzuja. Patellaluksaatio saattaa vaatia leikkaushoitoa.  

Osa shih tzulle tyypillisistä terveysongelmista on yhteydessä rodulle jalostettuun ulkomuotoon. Shih tzulle on jalostettu lyhyt kuono ja kallo, mikä aiheuttaa myös suurentunutta alttiutta hengitysteiden ongelmiin (brakykefaalinen oireyhtymä).

Erilaisista silmäsairauksista rodulla esiintyy ylimääräisiä ripsiä (distichiasis), keratiittia, kaihia ja silmäluomen kiertymistä sisään- ja ulospäin. Shih tzuilla esiintyy myös kuivasilmäisyyttä. Rodun PEVISA-ohjelmassa on pakollinen polvilausunto, silmälausunto ja BOAS-testi.

Krooninen mitraaliläpän myksomatoosi rappeuma on yksi yleisimmistä koirien sydänsairauksista. Tätä läppävikaa esiintyy yleisesti pienikokoisilla koiraroduilla ja se yleensä alkaa vasta vanhemmalla iällä. Sydämen vajaatoiminta todetaan sydämen kuuntelun avulla, mutta tarkkaan diagnoosiin päästään vasta sydämen ultraäänitutkimuksen avulla.

Shih tzut ovat yhtä sisäsiittoisia koirarotuja kuin muutkin. Geenitutkimuksessa vähiten sisäsiittoisen koirarodun sisäsiittoisuusluku oli jonkun verran alle 10 %. Täysin eri sukulinjoista peräisin olevien serkusten jälkeläisen sisäsiittoisuusluku on 0,0625 ja täyssisarusten jälkeläisellä luku on vastaavasti 0,25, mikä on melkein sama kuin keskimääräisellä rotukoiralla on havaittu geenitutkimuksissa. Shih tzun jälkeläisen luku on myös 0,25. Yleisellä tasolla sisäsiittoisuus lisää sairastavuutta ja heikentää rodun elinvoimaa.

## Katso myös

* Tiibetinspanieli
* Lhasa apso
* Kiinanpalatsikoira

## Lähteet
*Kokko, Ulla: *Koirien pikkujättiläinen*. WSOY, 2004
*Shih Tzu ry
*KoiraNet-jalostustietojärjestelmä

### Viitteet

## Aiheesta muualla

*Kennelliiton rotumääritelmä (pdf)